dwar l-isforzi ta' l-Istati Membri matul l-2005 biex jinkiseb bilanċ sostenibbli bejn il-kapaċità tas-sajd u l-opportunitajiet tas-sajd Kumitat għas-Sajd MOZZJONI GĦAL RIŻOLUZZJONI TAL-PARLAMENT EWROPEW dwar l-isforzi ta' l-Istati Membri matul l-2005 biex jinkiseb bilanċ sostenibbli bejn il-kapaċità tas-sajd u l-opportunitajiet tas-sajd Il-Parlament Ewropew , – wara li kkunsidra l-Komunikazzjoni tal-Kummissjoni lill-Kunsill u lill-Parlament Ewropew dwar l-isforzi ta' l-Istati Membri matul l-2005 biex jinkiseb bilanċ sostenibbli bejn il-kapaċità tas-sajd u l-opportunitajiet tas-sajd ( COM(2006)0872 ), – wara li kkunsidra r-Regolament tal-Kunsill (KE) Nru 2371/2002 ta' l-20 ta' Diċembru 2002, dwar il-konservazzjoni u l-isfruttar sostenibbli ta' riżorsi tas-sajd skond il-Politika Komuni dwar is-Sajd ĠU L 358, 31.12.2002, p. – wara li kkunsidra r-Regolament tal-Kummissjoni (KE) Nru 1438/2003, tat-12 ta' Awwissu 2003, li jippreskrivi regoli ta' implimentazzjoni dwar il-Politika tal-Komunità dwar il-Flotta kif definita fil-Kapitolu III tar-Regolament tal-Kunsill (KE) Nru 2371/2002 ĠU L 204, 13.08.2003, p. – wara li kkunsidra l-proposta ta' Regolament tal-Kunsill dwar l-istabbiliment ta' qafas Komunitarju għall-ġbir, il-ġestjoni u l-użu tad-dejta fis-settur tas-sajd u appoġġ għall-parir xjentifiku dwar il-Politika Komuni dwar is-Sajd ( COM(2007)0196 ), – wara li kkunsidra l-Komunikazzjoni tal-Kummissjoni lill-Kunsill u lill-Parlament Ewropew intitulata "Politika sabiex jitnaqqas il-qbid inċidentali mhux mixtieq u jiġi eliminat ir-rimi lura ta' ħut fis-sajd Ewropew" ( COM(2007)0136 ), – wara li kkunsidra l-Komunikazzjoni tal-Kummissjoni dwar l-għodod ta' ġestjoni bbażati fuq id-drittijiet għas-sajd ( COM(2007)0073 ), – wara li kkunsidra l-Komunikazzjoni tal-Kummissjoni lill-Kunsill u lill-Parlament Ewropew dwar it-titjib tal-kapaċità tas-sajd u l-indikaturi ta' l-isforz skond il-politika komuni tas-sajd ( COM(2007)0039 , – wara li kkunsidra l-Artikolu 45 tar-Regoli ta' Proċedura tiegħu, – wara li kkunsidra r-rapport tal-Kumitat għas-Sajd ( A6‐0297/2007 ), A. billi l-ħarsien u l-konservazzjoni tar-riżorsi tal-baħar u l-isfruttar tagħhom skond il-prinċipji ta' l-iżvilupp sostenibbli għandu jkun wieħed mill-elementi ċentrali tal-politika Komunitarja tas-sajd, B. billi s-sostenibilità tar-riżorsi taz-zoni tas-sajd hija essenzjali biex tiggarantixxi l-attività tas-sajd u l-vijabilità ta' l-industrija tas-sajd għal żmien fit-tul, C. billi sa mill-bidu tas-snin 80, il-kapaċità żejda tal-flotta Komunitarja fid-dawl tar-riżorsi disponibbli kienet wieħed mill-fatturi li joħloq tħassib kostanti mil-lat tal-vijabilità taz-zoni tas-sajd, D. billi d-Dikjarazzjoni Finali tas-Samit Dinji dwar l-Iżvilupp Sostenibbli li sar f'Johannesburg bejn is-26 ta' Awwissu u l-4 ta' Settembru 2002, taħseb għal analiżi bbażata fuq l-ekosistemi għall-isfruttar taz-zoni tas-sajd, u tipproponi t-tneħħija ta' prattiki qerrieda tas-sajd waqt li tesiġi l-użu tal-prinċipju ta' prekawzjoni fl-isfruttar tar-riżorsi, E. billi s-Samit imsemmi stabbilixxa l-objettiv li fis-sena 2015 għandu jintlaħaq l-irkupru ta' riżorsi tas-sajd għal speċijiet li jinsabu fil-periklu, filwaqt li huwa mistenni li sad-data msemmija, ir-riżorsi kollha tas-sajd ikollhom livell ta' sfruttament li jkun konformi mal-qabdiet massimi sostenibbli, F. billi f'dawn l-aħħar snin l-Unjoni Ewropea approvat diversi pjanijiet għall-irkupru u l-immaniġġjar ta' ħut li huma sfruttati żżejjed (il-marlozz, il-lingwata, is-sallura u l-awwista) u huwa prevedibbli li fil-ġejjieni jkun meħtieġ li dawn jiġu estiżi għal speċijiet oħra li għandhom valur kummerċjali, G. billi minkejja l-progress li sar sa mill-implimentazzjoni, fl-1983, ta' l-ewwel programm ta' gwida għall-flotot, bil-għan li titnaqqas il-kapaċità u l-qawwa tagħhom sabiex dawn ikunu adegwati għar-riżorsi eżistenti, il-karatteristiċi speċifiċi tal-flotot nazzjonali u ta' l-industriji tas-sajd ma ġewx ikkunsidrati u xi Stati Membri mhux biss ma laħqux dan il-għan, iżda talli wħud minnhom żiedu l-isforzi tagħhom għas-sajd, H. billi huwa meħtieġ li jinġiebu 'l quddiem metodi ta' sajd li ma jagħmlux ħsara lill-ambjent, skond ir-riċerka xjentifika dwar is-sajd, permezz ta' tagħmir aħjar tas-sajd, għażla akbar u l-projbizzjoni ta' tagħmir tas-sajd li jeqred l-ekosistemi tal-baħar, I. billi minkejja s-snin li għaddew, l-informazzjoni mogħtija mill-Istati Membri għadha mhix omoġenja, u dan ixekkel jew kważi jagħmilha impossibbli li ssir l-evalwazzjoni komparattiva tal-flotta, J. billi ħafna Stati Membri bagħtu l-informazzjoni dwar ir-reġistru tal-flotta tard sewwa, filwaqt li oħrajn ma bagħtuhiex fil-limiti ta' żmien stipulati mil-leġiżlazzjoni Komunitarja, K. billi l-immaniġġjar tajjeb tar-riżorsi skond il-prinċipji ta' prekawzjoni u ta' żvilupp sostenibbli jesiġi li għandhom jissaħħu l-mekkaniżmi eżistenti ta' kontroll, biex fil-ħin reali kemm l-Istat fejn ikunu reġistrati kif ukoll l-Istat fejn ikunu qegħdin joperaw il-bastimenti jistgħu jkunu jafu, f'kull waqt, il-post fejn ikun jinsab il-bastiment u l-operazzjonijiet tas-sajd li jkunu għaddejjin, L. billi d-djalogu u s-sehem ta' l-industrija fil-miżuri kollha stipulati biex jinkiseb bilanċ bejn il-flotta u l-istat tar-riżorsi huma kundizzjonijiet essenzjali sabiex dawn il-miżuri jkunu effettivi, M. billi s-sajjieda u l-għaqdiet li jirrappreżentawhom għandhom ikunu mdaħħlin biex jiddeċiedu dwar il-miżuri għall-ħarsien ta' l-ambjent tal-baħar u dwar it-tisħiħ tar-riżorsi tal-ħut, N. billi l-Kunsilli Konsultattivi tas-Sajd huma entitajiet effettivi għall-koperazzjoni u d-djalogu bejn id-diversi interessi involuti fis-settur tas-sajd (l-ambjent, il-konservazzjoni tan-natura, in-nies li jaħdmu fid-diversi oqsma ta' l-industrija, fosthom il-produzzjoni, l- ipproċessar u l-akwakultura) u sakemm ikun hemm rabta mill-qrib bejn il-firxa ġeografika u l-problemi li jkunu qegħdin janalizzaw, O. billi l-industrija tas-sajd fl-ibgħad reġjuni u fil-gżejjer ta' l-Unjoni Ewropea tħabbat wiċċha ma' problemi speċifiċi karatterizzati mill-ambjent naturali tal-baħar li jixraqlu arranġamenti speċjali għall-ħarsien, u l-eżistenza ta' flotot tal-kosta fuq skala żgħira li jaħdmu f'kundizzjonijiet diffiċli minħabba l-morfoloġija ta' l-ixkaffa kontinentali u l-fatt li r-riżorsi jinsabu f'zoni ta' baħar miftuħ li jeħtieġu kundizzjonijiet speċjali biex jiżguraw is-sikurezza tal-bastimenti u ta' l-operazzjonijiet tas-sajd, Jifraħ lill-Kummissjoni għall-kontenut tar-rapport annwali dwar l-isforzi magħmula mill-Istati Membri fl-2005 sabiex joħolqu bilanċ sostenibbli bejn il-kapaċità tas-sajd u r-riżorsi tas-sajd, għax minkejja d-diffikultajiet li nħolqu minħabba l-informazzjoni diverġenti li taw l-Istati Membri, ir-rapport jiġbor sintesi ta' l-iżvilupp tal-flotot nazzjonali li tippermetti analiżi ta' l-evoluzzjoni tagħhom; Itenni l-ħtieġa għal approċċ aktar wiesa' lejn miżuri biex jitħares l-ambjent tal-baħar u jissaħħu r-riżorsi tal-ħut, b'mod partikulari billi jitqiesu u jiġu studjati ċerti fatturi li jkollhom effett importanti fuq l-ambjent tal-baħar u fuq il-qagħda tar-riżorsi tal-ħut, bħat-tniġġis tal-kosta u tal-baħar miftuħ, id-drenaġġ industrijali u agrikulturali, it-tindif tal-ħama u t-trasport bil-baħar, biex jikkomplementaw il-metodi attwali ta' l-immaniġġjar; iqis li inizjattiva Komunitarja f'dan il-qasam hija prijorità; Jinnota li kien hemm tnaqqis gradwali fil-kapaċità u l-potenza ġenerali tal-flotta (madwar 2% fis-sena) iżda li ma kien hemm l-ebda tnaqqis fil-livell ta' l-isfruttar ta' l-ammonti ta' ħut, minħabba li t-titjib tekniku li sar fil-bastimenti jinnewtralizza jew jisboq il-possibilitajiet, f'dawk li huma qabdiet u sforzi ta' sajd, rappreżentati minn dan it-tnaqqis żgħir; Iqis li mhux aċċettabbli li l-Istati Membri ma joqogħdux għall-obbligi li jiġbru u jgħaddu tagħrif dwar kemm qegħdin iqabblu l-kapaċità tagħhom tas-sajd mal-qagħda tar-riżorsi tal-ħut u jistieden lill-Kummissjoni biex tikkunsidra dan in-nuqqas bħala mġiba ħażina serja u biex toħroġ il-kastig xieraq, bħal fil-każ ta' l-obbligi tas-sajjieda dwar it-tagħrif fuq il-qabdiet; Jenfasizza li meta jsir it-tqabbil tal-flotot nazzjonali mar-riżorsi eżistenti għandu jitqies it-tnaqqis li sar diġà fl-isforzi tas-sajd, b'mod partikulari il-livell ta' konformità mal-Programmi ta' Gwida Plurijennali; Ifakkar fil-ħtieġa li l-miżuri kollha għall-aġġustament tal-flotot nazzjonali u għall-irkupru tar-riżorsi għandhom jittieħdu bis-sehem tas-sajjieda u għandhom ikunu bbażati fuq ir-riċerka xjentifika dwar is-sajd; Iħeġġeġ malajr lill-Kummissjoni sabiex tagħmel proposti ta' linji gwida li jiżguraw li l-Istati Membri jippreżentaw informazzjoni armonizzata li tagħmilha possibbli li ssir analiżi komparattiva ta' l-iżviluppi fid-diversi flotot nazzjonali u tipprovdi lil kull wieħed mill-Istati Membri b'informazzjoni diżaggregata dwar il-livell ta' qabdiet minn bastimenti li joperaw fiz-zoni kostali tagħhom; Isemmi l-fatt li fid-dawl tas-sitwazzjoni attwali u l-eżistenza kontinwa ta' kapaċità żejda, hu mixtieq li jitqiesu mill-ġdid l-iskemi attwali biex il-flotta komunitarja tiġi konformi ma' l-opportunitajiet tas-sajd, waqt li fil-politika Komunitarja għall-konservazzjoni u l-immaniġġjar taz-zoni tas-sajd jitħalla wisa' għal sistemi aktar effiċjenti li fihom innifishom jistgħu jnaqqsu l-kapaċità aktar minn dawk stipulati fil-leġiżlazzjoni Komunitarja; Jistieden lill-Kummissjoni sabiex tadotta l-inizjattivi rilevanti biex tkun tista' ssir bidla ħalli minn sistema ta' l-immaniġġjar tal-flotot ibbażata fuq ir-restrizzjoni tat-tunnellaġġ u l-qawwa tal-bastimenti, tidħol skema li biha l-isforzi tas-sajd ikunu jistgħu jiġu kontrollati permezz ta' l-immaniġġjar tas-sajd skond zoni ġeografiċi u l-użu ta' miżuri tekniċi xierqa għall-immaniġġjar sostenibbli tar-riżorsi; Jistieden lill-Kummissjoni sabiex tippreżenta proposti għat-titjib fis-sikurezza tal-bastimenti tas-sajd kostali u artiġjanali fuq skala żgħira fl-Unjoni Ewropea, immirati sabiex jikber id-daqs u tiżdied il-qawwa tal-magni u biex jiġu rinnovati l-bastimenti sabiex jitjiebu l-kundizzjonijiet ta' l-iġjene u tas-sikurezza abbord, mingħajr ma dan jimplika żieda fl-isforzi tas-sajd; Jistieden lill-Kummissjoni sabiex tippreżenta proposta għall-ħolqien ta' Kunsill Konsultattiv Reġjonali speċifiku għar-reġjuni l-iktar imbiegħda ta' l-Unjoni Ewropea; Jagħti istruzzjonijiet lill-President tiegħu sabiex jgħaddi din ir-riżoluzzjoni lill-Kunsill u lill-Kummissjoni. L-Artikolu 14 tar-Regolament tal-Kunsill (KE) Nru 2371/2002 Regolament (KE) Nru 2371/2002 tal-Kunsill (ĠU L 358 de 31.12.2002, p. 59-80). u l-Artikolu 12 tar-Regolament tal-Kummissjoni (KE) Nru 1438/2003 Regolament (KE) Nru 1438/2003 tal-Kummissjoni (ĠU L 204 de 12.8.2003, p. 21-28). jesiġu li l-Istati Membri, qabel l-1 ta' Mejju ta' kull sena, jippreżentaw rapport lill-Kummissjoni dwar dak li jkunu għamlu tul is-sena ta' qabel għall-kisba ta' bilanċ sostenibbli bejn il-kapaċità tal-flotta u l-opportunitajiet tas-sajd disponibbli. Ir-rapporti ta' l-Istati Membri jinsabu fuq il-websajt "Europa" KONKLUŻJONIJIET TAR-RAPPORT ANNWALI TA' L-2005 Ir-rapport annwali li l-Kummissjoni ppreżentat lill-Parlament u lill-Kunsill skond il-mandat legali dwar l-informazzjoni fuq il-qagħda tal-flotta u l-miżuri meħuda biex din tkun konformi mar-riżorsi disponibbli jiddiskrivi l-qagħda tal-flotta u l-iżvilupp tagħha fil-perjodu 2003-2005, maqsuma f'dejta għall-flotta kontinentali u għal dik tar-reġjuni l-iktar imbiegħda, flimkien ma' sensiela ta' evalwazzjonijiet dwar il-kontenut tar-rapporti mibgħuta mill-amministrazzjonijiet nazzjonali ta' l-Istati Membri u d-dejta mir-reġistru tad-dħul u l-ħruġ li għandha l-Kummissjoni. In-noti tar-Rapporteur jirreferu għal din l-informazzjoni, li hi kif ġej: (a) Ir-riżultati għall-flotta kontinentali (flotta tal-Komunità minbarra bastimenti reġistrati fir-reġjuni l-aktar imbiegħda): Skond ir-Reġistru tal-Flotta tal-Komunità għall-perjodu ta' tliet snin bejn l-2003 u l-2005, il-kapaċità globali tal-flotta tal-Komunità tal-15-il Stat Membru ta' l-UE tnaqqset b'117,000 TG u 499,000 kW, li jirrappreżenta tnaqqis nett ta' 6.27% tat-tunnellaġġ u ta' 7.28% tal-qawwa tal-flotta ta' l-UE-15. It-tnaqqis nett matul l-2005 kien ta' madwar 50,000 TG filwaqt li kien ta' 23,000 TG fl-2004 u ta' 44,000 TG fl-2003. Dan it-tnaqqis jidher li hu relattivament baxx, jekk wieħed iqis il-livelli għolja ta' pressjoni tas-sajd fil-maġġoranza tas-setturi tas-sajd fil-Komunità, b'mod partikulari għall-ispeċijiet demersali. Fl-Istati Membri l-ġodda, mill-bidu ta' l-1 ta' Mejju 2004, il-kapaċità tal-flotta tnaqqset b'41,000 TG u 101,000 kW, li jirrappreżenta tnaqqis ta' 18% tat-tunnellaġġ u ta' 18% tal-qawwa tal-flotot tagħhom imqabbla mal-kapaċità tas-sajd fid-data ta' l-adeżjoni. Matul l-2003, l-2004 u l-2005 ġew irtirati madwar 132,000 TG u 427,000 kW mill-flotta ta' l-UE bl-għajnuna pubblika, li jfisser li din il-kapaċità ma tistax tiġi ssostitwita. Minn din il-kapaċità li ġiet irtirata bl-għajnuna pubblika, il-maġġoranza kbira (112,000 TG u 373,000 kW) ġiet mill-Istati Membri ta' l-UE-15. Il-kapaċità li ġiet irtirata mill-Istati Membri l-ġodda bl-għajnuna pubblika sa mill-1 ta' Mejju 2004 kienet ta' 20,000 TG u ta' 54,000 kW. (b) Ir-riżultati għall-flotot reġistrati fir-reġjuni l-iktar imbiegħda: Rigward il-kapaċità tal-flotot reġistrati fir-reġjuni l-iktar imbiegħda u l-varjazzjoni bejn l-1 ta' Jannar 2003 u l-31 ta' Diċembru 2005, ir-riżultati juru li l-flotta reġistrata fir-reġjuni l-iktar imbiegħda ta' Spanja u l-Portugall tnaqqset sewwa kemm fit-tunnellaġġ kif ukoll fil-qawwa. Għad-dipartimenti Franċiżi lil hinn mill-Ewropa kien hemm tnaqqis żgħir fin-numru totali ta' bastimenti u t-tunnellaġġ tagħhom u żieda fil-qawwa. (c) Rimarki ġenerali fir-rapport tal-Kummissjoni: Il-kwalità tar-rapporti mressqa mill-Istati Membri tjiebet ħdejn dik ta' l-2004. Xi Stati Membri taw rapporti dettaljati ħafna, li l-kontenut tagħhom kien aktar mill-informazzjoni li kienu obbligati li jipprovdu. Minkejja dan, Stati Membri oħra ma rrispettawx id-data ta' skadenza għall-preżentazzjoni inkella ma rrispettawx ir-rekwiżiti f'termini ta' format jew kontenut li huma stabbiliti fl-Artikolu 13 tar-Regolament tal-Kummissjoni (KE) Nru 1438/2003; waqt li kien qed jitħejja dan ir-rapport, ir-Renju Unit kien għadu ma ppreżentax ir-rapport annwali tiegħu. L-Istati Membri saħqu fir-rapporti tagħhom fuq l-implimentazzjoni tas-sistema ta' ġestjoni tal-flotta nazzjonali, iżda l-valutazzjonijiet tal-bilanċ bejn il-kapaċità tal-flotta tas-sajd u l-opportunitajiet ta' sajd disponibbli huma aktar kompleti minn dawk ippreżentati fir-rapporti ta' qabel. Ir-rapport fil-qosor hu bbażat fuq ir-rapporti annwali ta' l-Istati Membri u fuq l-informazzjoni meħuda mis-CFR. Baqa' xi differenzi żgħar bejn iċ-ċifri ppreżentati mill-Istati Membri fir-rapporti tagħhom u dawk li joħorġu mid-dikjarazzjonijiet lis-CFR. Bis-saħħa ta' l-isforzi ta' l-Istati Membri u tal-Kummissjoni biex din l-informazzjoni tkun sinkronizzata, dawn id-differenzi mhumiex importanti mil-lat tal-ġestjoni tal-flotot. Madankollu, għandu jibqa' għaddej ix-xogħol sabiex dawn id-differenzi jispiċċaw għal kollox. L-informazzjoni ppreżentata mill-Istati Membri fir-rapporti nazzjonali tagħhom ma tbiddilx il-konklużjonijiet tar-rapport. Skond l-Artikolu 16 tar-Regolament tal-Kunsill (KE) Nru 2371/2002, dawk l-Istati Membri li ma jikkonformawx ma' l-Artikoli 11, 13 u 15 ta' dan ir-Regolament għandhom ikunu obbligati li jnaqqsu l-isforzi tas-sajd tagħhom għal livell li kellu jkun hemm kieku kkonformaw ma' l-artikoli msemmija hawn fuq. Barra minn hekk, huma jistgħu jkunu soġġetti għal sospensjoni proporzjonata mill-għajnuna finanzjarja tal-Komunità taħt l-FIFG. Sabiex tkompli ttejjeb il-kwalità tar-rapporti annwali, il-Kummissjoni, flimkien mal-Kumitat tas-Sajd u l-Akwakultura, bi ħsiebha tistabbilixxi linji gwida aktar dettaljati dwar il-kontenut tagħhom u ddaħħal approċċ metodoloġiku komuni armonizzat b'enfasi akbar fuq l-analiżi ta' l-iżvilupp fil-kapaċità tas-sajd skond ir-riżorsi disponibbli tal-ħut. Dawn is-suġġetti se jkunu diskussi fil-laqgħat li ġejjin tal-Kumitat tas-Sajd u l-Akwakultura. Fir-rapporti annwali li ġejjin għandha tingħata aktar attenzjoni lill-kontribut tas-sistema l-ġdida adottata fl-2002 għall-ġestjoni tal-flotta tal-Komunità biex jintlaħaq bilanċ aħjar bejn il-flotot u r-riżorsi tal-ħut. L-effett ta' l-iskemi nazzjonali biex jitneħħew il-bastimenti mis-servizz, b'mod partikulari dwar it-tnaqqis fl-isforzi tas-sajd suġġetti għal pjanijiet ta' mmaniġġjar jew irkuprar, għandhom ikunu identifikati u evalwati aħjar. Ir-rapport ta' l-2006 tal-FAO fuq il-qagħda tar-riżorsi taz-zoni tas-sajd isemmi li l-problema tal-kapaċità żejda, kwistjoni li ilha għal mill-inqas għoxrin sena fuq l-aġenda tal-pajjiżi kollha li għandhom flotot importanti tas-sajd kummerċjali, għad baqgħalha biex tinħall. Iċ-Ċina u l-pajjiżi Asjatiċi huma fost l-ikbar potenzi tas-sajd u jirrappreżentaw 86.1% tal-flotta dinjija. Fl-2002 iċ-Ċina adottat programm għat-tnaqqis tal-flotta tagħha, b'sussidji li jammontaw għal 33 miljun dollaru kull sena għall-iskrappjar volontarju ta' bastimenti. It-tamiet huma inċerti, billi skond l-informazzjoni mgħoddija lill-FAO fl-2003 u fl-2004 l-għadd ta' bastimenti Ċiniżi reġistrati li għadhom joperaw żdied. Rigward il-Filippini u l-Indoneżja, li wkoll huma potenzi tas-sajd, kien hemm żieda fil-flotot tagħhom fl-istess perjodu. Ix-xejra hi l-istess fl-Amerika. Il-flotta ta' l-Istati Uniti, b'kapaċità ta' aktar minn 100 TG, żdiedet bi 3.55% bejn l-2003 u l-2005. L-Arġentina u ċ-Ċili naqqsu l-għadd ta' basstimenti industrijali iżda, bħal pajjiżi oħra fl-istess zona, irreġistraw żieda fil-flotta kostali. Kien hemm żviluppi moderati fil-pajjiżi Ewropej li mhumiex Komunitarji. L-informazzjoni disponibbli turi li l-Iżlanda, in-Norveġja u r-Russja naqqsu bi ftit l-għadd ta' bastimenti, imma fl-istess ħin qegħdin jinbnew bastimenti akbar li jippermettu lis-sidien tagħhom li jsaħħu l-effiċjenza ekonomika. Dan ifisser li l-isforzi tas-sajd mhumiex jonqsu. Għal dik li hi l-qagħda tar-riżorsi tal-baħar, kollox ma' kollox jidher li baqgħet l-istess għal dawn l-aħħar 15-il sena, għalkemm b'xi differenzi żgħar. F'xi zoni bħall-Atlantiku, kien hemm tnaqqis kbir fir-riżorsi tal-ħut, minħabba l-isfruttar żejjed għal raġunijiet kummerċjali, ta' speċijiet bħall-bakkaljaw u l-merluzz. Sa minn meta l-FAO bdiet tieħu nota tal-qagħda tar-riżorsi f'nofs is-snin 70 it-tnaqqis kien kostanti. It-tendenza fl-isfruttar żejjed baqgħet dejjem tikber: fl-1970 kienet teffettwa biss 10% ta' l-ispeċijiet u baqgħet tiżdied sa 25% fis-snin 90; minn dak iż-żmien iċ-ċifri baqgħu l-istess. Ir-riżorsi sfruttati bis-sħiħ żdiedu wkoll fl-istess żmien: minn 50% fis-snin 70 għal 52% illum. F'dan l-isfond, ir-Rapporteur ma jistax ħlief itenni r-rimarki magħmula mill-Parlament Ewropew fl-imgħoddi, meta l-isforzi għat-tnaqqis kienu bbażati fuq il-konformità mal-Programmi ta' Gwida Plurijennali (MGPs). Il-bidla fis-sistemi li ġiet bid-dħul tal-politika l-ġdida għas-sajd Komunitarju, bl-introduzzjoni ta' reġistru tad-dħul u l-ħruġ tal-bastimenti, ma bidlitx il-problemi bażiċi tal-kapaċità żejda tal-flotot tagħna meta mqabbla mar-riżorsi disponibbli. Il-konklużjonijiet tar-riżoluzzjonijiet tal-Parlament ta' l-1998 1 u ta' l-1999 Il-problemi għadhom l-istess. Għalkemm għaddew bosta snin, l-Istati Membri għad mhumiex invvoluti biżżejjed biex iqabblu d-daqs tal-flotta mar-riżorsi disponibbli. Wieħed jista' jieħu l-impressjoni li, forsi minħabba l-konsegwenzi ekonomiċi u soċjali biex jiġu adottati miżuri li jkunu konsistenti u meħtieġa iżda wkoll xejn popolari, l-Istati Membri qegħdin isegwu politika ta' "kollox jgħaddi", bit-tama li l-iżviluppi normali, il-qabdiet dejjem jonqsu, ikunu l-kawża li flotta ma tkomplix topera minħabba n-nuqqas ta' interessi ekonomiċi, billi l-isfruttar tar-riżorsi ma jibqax vijabbli. Ir-rapport ippreżentat mill-Kummissjoni juri li xi amministrazzjonijiet pubbliċi m'għandhomx biżżejjed riżorsi tekniċi u umani biex janalizzaw b'mod effettiv l-iżviluppi fil-flotot tagħhom. Stati bi flotot kbar bħall-Italja u Franza damu ma daħħlu r-rapporti tagħhom, u wieħed mill-istati ewlenin, ir-Renju Unit, ma bagħat l-ebda rapport, biex il-Kummissjoni sabitha impossibbli li taqdi l-obbligi tagħha kif xieraq biex tagħmel rapport fil-qosor sabiex il-Kumitat Xjentifiku, Tekniku u Ekonomiku għas-Sajd u l-Kumitat għas-Sajd u l-Agrikultura setgħu jagħtu opinjoni bbilanċjata dwar l-iżviluppi tal-flotot. Fil-każijiet kollha, ukoll jekk deskrizzjoni tal-flotta mhix disponibbli, il-konklużjoni li toħroġ hi li l-flotta għadha kbira wisq għal-livell tal-qabdiet biex ikun hemm sfruttar sostenibbli taz-zoni tas-sajd. L-isforzi biex titnaqqas il-kapaċità tal-flotta fit-tunnellaġġ u l-qawwa jammontaw għal inqas minn 2% kull sena, li ma jagħmlux tajjeb għaż-żieda fil-profittabilità ekonomika li tiġi mit-titjib teknoloġiku li wassal biex ir-riżorsi tal-baħar jiġu sfruttati b'mod iktar effiċjenti. F'din is-sitwazzjoni, iktar milli wieħed ikompli bl-istess politika ta' tnaqqis fil-kapaċità bbażata fuq it-tunnellaġġ u l-qawwa, li tat riżultati foqra, għandhom ikunu esplorati modi oħra biex jitnaqqsu l-isforzi tas-sajd, bħal kontroll iebes tas-sajd skond iz-zona ġeografika, l-immaniġġjar imfassal skond il-karatteristiċi taz-zoni diversi fejn isir is-sajd, waqt li jitqiesu l-ambjent tal-baħar, il-konservazzjoni tar-riżorsi u ta' l-ambjent naturali, u ċ-ċirkostanzi ekonomiċi u soċjali ta' l-industrija, kif ukoll skemi li jimmaniġġjaw l-isforzi bbażati iktar fuq l-għażla tat-tagħmir tas-sajd milli fuq it-tnaqqis tal-kapaċità u tal-qawwa. Jidher li l-Kummissjoni qiegħda tara t-tajjeb ta' dan ir-raġunament, billi dan l-aħħar ippreżentat erba' dokumenti lill-Kunsill u lill-Parlament li flimkien jirrappreżentaw il-bidu ta' dibattitu profond dwar it-tibdil tas-sistemi ta' l-immaniġġjar stipulati bħala parti mir-riforma tas-CFP skond ir-Regolament 2371/2002: Proposta għal regolament biex jiġi stabbilit qafas Komunitarju għall-ġbir, l-immaniġġjar u l-użu ta' l-informazzjoni fis-settur tas-sajd u appoġġ għal pariri xjentifiċi dwar il-politika komuni tas-sajd. Komunikazzjoni dwar il-politika sabiex jitnaqqas il-qbid inċidentali mhux mixtieq u jiġi eliminat ir-rimi lura ta' ħut fis-sajd Ewropew. Komunikazzjoni tal-Kummissjoni dwar l-għodod ta' ġestjoni bbażati fuq id-drittijiet għas-sajd. Komunikazzjoni dwar it-titjib tal-kapaċità tas-sajd u l-indikaturi ta' l-isforz skond il-politika komuni tas-sajd. In-nota spjegattiva tal-proposta ta' Regolament ġdid tal-Kunsill dwar il-ġbir ta' informazzjoni fis-settur tas-sajd ippreżentata mill-Kummissjoni donnu li tikkonferma l-esplorazzjoni ta' dawn il-linji gwida li jippermettu titjib f'aspetti oħra bħas-sigurtà tal-bastimenti tas-sajd, b'mod indipendenti mid-daqs u l-qawwa tal-bastimenti. "Wieħed jistenna li r-Regolament rivedut dwar il-ġbir ta' informazzjoni jissodisfa t-talbiet ġodda ġenerati mill-ħtieġa li wieħed jaħdem lejn l-immaniġġjar taz-zoni tas-sajd (jiġifieri immaniġġjar ibbażat fiz-zoni u l-flotot aktar milli fuq l-ammonti ta' ħut) u lejn approċċ ekosistematiku fir-rigward ta' l-immaniġġjar tas-sajd. Innovazzjoni importanti fil-proposta hija l-inklużjoni tal-ġbir ta' informazzjoni dwar l-ambjent bil-għan bażiku li jsiru magħrufa r-riperkussjonijiet ta' l-attività tas-sajd fuq l-ekosistema tal-baħar". PROĊEDURA dwar l-isforzi ta' l-Istati Membri matul l-2005 biex jinkiseb bilanċ sostenibbli bejn il-kapaċità tas-sajd u l-opportunitajiet tas-sajd Numru tal-proċedura Kumitat responsabbli Data tat-tħabbir ta' l-awtorizzazzjoni fis-seduta plenarja Kumitat(i) mitlub(a) jagħti/u opinjoni Data tat-tħabbir fis-seduta plenarja Opinjoni(jiet) mhux mogħtija Data tad-deċiżjoni Koperazzjoni aktar mill-qrib Data tat-tħabbir fis-seduta plenarja Rapporteur(s) Data tal-ħatra Rapporteur(s) preċedenti Eżami fil-kumitat Data ta' l-adozzjoni Riżultat tal-votazzjoni finali Membri preżenti għall-votazzjoni finali Sostitut(i) preżenti għall-votazzjoni finali Sostitut(i) (skond l-Artikolu 178 (2)) preżenti għall-votazzjoni finali Kummenti (disponibbli b'lingwa waħda biss)
Extracted from 15475804__REPORT__A6-2007-0297__MT.txt